Sakelui in oord oorval, beroofArgieffoto: SAPD/Facebook Kaapse sakelui op besoek aan ŉ oord by Addo, noord van Port Elizabeth, is Woensdagoggend vroeg in hul chalets met vuurwapens gedreig en van klere, selfone en ŉ skootrekenaar beroof. Kapt. Gerda Swart, Oos-Kaapse polisiewoordvoerder, sê die plaaslike polisie in samewerking met beamptes van Uitenhage se polisiegroepering het ŉ soektog van stapel gestuur na die inbrekers wat by die oornagplek langs die R335 ingebreek en die sakelui met vuurwapens gedreig het. Sy sê die inbrekers het blykbaar omstreeks 03:40 ruite gebreek om toegang tot die chalet te verkry. Nadat hulle waardevolle items geroof het, het hulle te voet weggekom. Niemand is tydens die voorval beseer nie. ŉ Saak van huisbraak word ondersoek. Swart sê die polisie volg alle moontlike leidrade op. “Die polisiediens doen ŉ beroep op sake-eienaars om hul veiligheidsmaatreëls op te skerp om hul besoekers te beveilig,” sê Swart. Sy vra enigeen met inligting wat die polisie kan help, moet ao. Wouter Verwey by 084 846 2273 of Stop Misdaad se tolvry nommer by 08600 10111 bel.